Шашкэ-шахмат хъыбархэр
ЕджакIуэхэм я зэпеуэ
Дыгъэгъазэм и 28 — 31 махуэхэм илъэс къэси хуэдэу хабзэ зэрыхъуауэ иджы 16-нэу Кузьменкэ Николай и фэеплъу «Эрудит» сабий творчествэмкIэ центрымрэ «Ладья» шахмат-шашкэ клубымрэ къызэрагъэпэщащ шахмат зэхьэзэхуэ. Абы кърихьэлIат еджакIуэ ныбжьыщIэ 80-м нэблагъэ.
ЩIалэхэм ящыщу зэпеуэм япэ увыпIэр къыщихьащ Налшык дэт еджапIэ №32-м и еджакIуэ ЛIуп Аскэр. ЕтIуа- нэ хъуащ лицей №2-м щIэс Тхьэмокъуэ Амир. Гимназие №29-м щеджэ Тубай Айдемыр ещанэщ. Хъыджэбз цIыкIухэм я деж япэ увыпIэр къихьащ лицей №2-м къикIа Хъуран Камиллэ. ЕтIуанэ хъуащ школ №9-м щIэс Бозий Лейлэ. Ещанэ увыпIэр хуагъэфэщащ Токъмакъ Данэ, лицей №2-м щеджэм.
«Акрополь» щэнхабзэ зыгъэпсэхупIэ комплексым
ЩIышылэм и 2-м «Акрополь» щэнхабзэ зыгъэпсэхупIэ комплексым щекIуэкIащ шахматымкIэ блицтурнир. Абы хэтащ цIыху 27-рэ.
Зэпеуэм щытекIуащ Шэджэм щIыналъэм щыщ Чап Альберт. ЕтIуанэ-ещанэ хъуахэщ налшыкдэсхэу Козак Александррэ Къармэ Мажмудинрэ. Ветеранхэм я саугъэтхэр иратащ Шаваев Ануар, Джангетов Шамсудин, Дзэлыкъуэ щIыналъэм къикIа Хьэмыз Мухьэмэд сымэ. Сабийхэм ящыщу ягъэпэжащ Налшык щыпсэу Тхьэмокъуэ Амир, ЛIуп Аскэр, Карчаев Рустам. ЦIыхубз саугъэтыр лъысащ Щыхьмырзэ ФатIимэ.
Мардэр ягъэзащIэ
Налшык къалэ дэт «Ладья» шашкэ-шахмат клубым щIышылэм и 3 — 10-хэм щекIуэкIащ зи чэзу зэпеуэ.
Абы кърихьэлIат еджакIуэ ныбжьыщIэхэу 72-рэ. Зэхьэзэхуэм шахматхэмкIэ спортым и кандидат мардэр щагъэзэщIащ ЛIуп Аскэррэ Тхьэмокъуэ Амиррэ, шашкэхэмкIэ — МафIэдз Сэхьид сымэ.
Щхьэлыкъуэ Былэ.
